《秋怀 其二》
清代·晏贻琮

忆昔离家初，招摇正东向。蹉跎遂及兹，五见络纬唱。

别时送我人，近闻半凋丧。想见故山中，累累郁相望。

而我在风尘，焉得长少壮。感此泪如雨，中宵发凄怆。

夜阑新露重，凉月渐东上。虽蹉岁华晚，稍觉天宇旷。

会当理归榜，安能事依傍。浊醪幸可饮，到口君莫放。

作者简介：湖南新化人，字幼瑰，号湘门。嘉庆十二年举人。尝客居京师、金阊。为诗刻苦，存诗矜慎。卒年二十九。有《过且过斋诗集》。